Ódor, Ľudovít, dočasne poverený predseda vlády (2023-06-22):
Dobrý deň ešte raz. Vážená pani poslankyňa, tak dovoľte mi, aby som reagoval na túto otázku. Začnem skôr takým mottom alebo, alebo krédom, ako my k tomu budeme pristupovať, nielen k tejto otázke, ale vôbec k otázke marginalizovaných rómskych komunít. Ja si myslím osobne, že už sme skúšali za tie posledné desaťročia veľa parciálnych problémov vyriešiť a zatiaľ to neviedlo k uspokojivých výsledkom, tak teraz je snaha vlastne bojovať na štyroch frontoch naraz. To znamená vzdelávanie, zamestnanosť, zdravie a bývanie a práve ohľadom zdravia a, samozrejme, čiastočne bývania sa týka vaša otázka. Na riešenie vlastne tejto problematiky v súvislosti s vylúčenými komunitami sa uplatňuje zatiaľ ten medzirezortný prístup, kde vlastne v kompetencii to majú viaceré rezorty vrátane zdravotníctva, životného prostredia a ministerstvo vnútra a takisto do tejto problematiky alebo k tejto problematike má čo hovoriť Úrad verejného zdravotníctva Slovenskej republiky. Takže existuje pracovná skupina v súvislosti s napĺňaním cieľov akčného plánu k Stratégii rovnosti, inklúzie a participácie Rómov do roku 2030 a táto pracovná skupina vznikla pod taktovkou úradu splnomocnenca vlády pre rómske komunity a je zameraná na riešenie legislatívno-technických otázok súvisiacich s legalizáciou verejných studní a na zlepšenie prístupu k pitnej vode. Cieľmi tejto pracovnej skupiny zloženej z odborníkov pôsobiacich v štátnej správe, samospráve, ako aj v mimovládnych organizáciách sú tri veci. Po prvé, akým spôsobom dosiahnuť legalizáciu studní nachádzajúcich sa vo vylúčených komunitách, respektíve akým spôsobom čo najefektívnejšie dosiahnuť stabilnú kvalitu vody, ktorá by spĺňala parametre pitnej vody, ktorej zdrojom by boli už existujúce studne nachádzajúce sa predovšetkým v osídleniach marginalizovaných rómskych komunít, a takisto do tejto problematiky nielen legalizácia existujúcich studní, ale spadá sem aj ako vybudovať nejaké nové studne. Ale toto by nepostačovalo a aj vzhľadom na to, že treba, po druhé, zabraňovať aj prípadnej kontaminácii podzemných vôd už z existujúcich zdrojov vody. Lebo naozaj aj v okolí, kde žijú marginalizované rómske komunity, je veľa zdrojov, ktoré môžu túto pitnú vodu kontaminovať. A takisto otázka je, že už teraz vieme o takých prípadoch, kde tie studne sú nevyhovujúce, kontaminované, takže ako ich doriešiť je tretím cieľom vlastne tejto pracovnej skupiny. Táto pracovná skupina má potom aj merateľné ukazovatele, ktoré by mali byť v rámci akčných plánov splnené. Gestorom tejto aktivity je úrad splnomocnenca vlády pre rómske komunity, spolugestor ministerstvo životného prostredia a úrad verejného zdravotníctva. Dokonca mám tu, samozrejme to nebudem čítať, webovú stránku, ale existuje mapa, kde sú vlastne zaznačené neštandardné zdroje vody v rámci Slovenskej republiky, a v tejto mape sú marginalizované rómske komunity z atlasu rómskych komunít zaznačené zvlášť takými bublinami, takže tam je možné aj nájsť na mape, ktorých obcí alebo komunít sa to týka. A v nadväznosti na tieto ciele alebo na trojicu týchto cieľov v súčasnosti sa v skupine pracuje na tzv. kompetenčnej matici s určením rozsahu kompetencií jednotlivých rezortov. Lebo vieme, že dosť často hlavný problém Slovenska je aj rezortizmus, že nie sme schopní spoločne riešiť niektoré problémy a tu môže mať istú výhodu aj úradnícka vláda, kde nemáme na tých ministerstvách rozdielne názory alebo rozdielne politické postoje.